हमने schoolfee@ndtv.com पर आप लोगों से स्कूलों में हो रही वसूली के बारे में जानकारी मांगी थी. हमें कई राज्यों, ज़िलों और शहरों और गांवों से ई-मेल आए हैं. सबने ई-मेल करते वक्त लूट शब्द का ख़ूब इस्तेमाल किया है और एक नया शब्द स्कूलों के संदर्भ में आ रहा है. बूचड़खाना. कई ई-मेल में कहा गया है कि स्कूल बूचड़खाने से भी बदतर है. तो ये हैं उनकी कल्पनाओं के स्कूल जो अपने बच्चों को रो गाकर उसी बूचड़खाने में भेज रहे हैं. सैकड़ों ई-मेल पढ़ना मुमकिन तो नहीं है मगर कइयों को पढ़ते वक्त लगा कि माता पिता काफी डरते हैं. कई लोगों ने सावधानी बरती है कि नाम न पता चले, कइयों ने नाम नहीं दिया है और कइयों ने मेल करने के लिए नए नए आईडी से मेल बनाए हैं. एक जनाब ने तो अमेरिका ने हाल ही में बम गिराया है उसी के नाम पर ई-मेल बनाकर अपनी व्यथा भेजी है. मदर ऑफ ऑल बम के नाम से. ढेरों ई-मेल से पता चलता है कि स्कूल चाहे सांसद का हो, सेना के पूर्व अधिकारी का हो, व्यापारी का हो या फिर मीडिया घराने वालों का हो, सब में माता पिता की मजबूरी का फायदा उठाया जा रहा है. मीडिया घरानों के स्कूलों में भी दोहन वैसा ही है. श्रीनगर जहां दिन रात हंगामा है वहां भी स्कूल वाले उसी तरह वसूल रहे हैं जिस तरह से भारत के स्कूल वाले. चेन्नई और बंगलुरू से हमें बहुत सारे ई-मेल मिले हैं.